Document ID: 32004R1106

KOMISSION ASETUS (EY) N:o 1106/2004,
annettu 11 päivänä kesäkuuta 2004,
asetuksesta (EY) N:o 2316/1999 poikkeamisesta markkinointivuonna 2004/2005 tietyissä jäsenvaltioissa kesannoidun maan käytön osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999 (1) ja erityisesti sen 9 artiklan,
sekä katsoo seuraavaa:
(1)
Tukijärjestelmästä tiettyjen peltokasvien viljelijöille annetun neuvoston asetuksen soveltamista koskevista yksityiskohtaisista säännöistä 22 päivänä lokakuuta 1999 annetussa komission asetuksessa (EY) N:o 2316/1999 (2) vahvistetaan pinta-alatukien myöntämistä tietyille peltokasveille koskevat edellytykset. Asetuksen (EY) N:o 2316/1999 19 artiklan 2 ja 3 kohdan mukaisesti kesannoitujen alojen on oltava poistettuina tuotannosta viimeistään 15 päivänä tammikuuta alkavan ja aikaisintaan 31 päivänä elokuuta päättyvän kauden ajan, eikä niitä saa käyttää maataloustuotantoon tai ottaa hyötykäyttöön, ellei asetuksessa toisin säädetä.
(2)
Vuonna 2003 eräitä yhteisön alueita koetteli äärimmäinen kuivuus, mikä vaikeutti merkittävästi rehun hankintaa ja johti tilojen rehuvarastojen hupenemiseen erittäin alhaiselle tasolle talven 2003 lopussa.
(3)
Poikkeaminen asetuksesta (EY) N:o 2316/1999 sallimalla kuivuudesta kärsineissä jäsenvaltioissa tuotannosta poistetun peltokasvimaan käyttö karjan ruokintaan voisi pienentää seuraavan markkinointivuoden hankintavaikeuksia. Tällaisen maan käyttö hyötytarkoituksessa olisi kuitenkin kiellettävä.
(4)
Lisäksi kuivuuden seurauksena tavanomaista suurempi osa metsäpuustosta kärsi kaarnakuoriaisten aiheuttamista tuhoista, minkä vuoksi tarvitaan väliaikaisesti lisää varastointikapasiteettia kaadetulle puulle. Peltokasvijärjestelmän mukaisesti markkinointivuonna 2004/2005 kesannoidun maan käyttö saattaisi helpottaa tilannetta mahdollistamalla kyseisen puun väliaikaisen varastoinnin. Sen vuoksi olisi poikettava asetuksesta (EY) N:o 2316/1999. Olisi kuitenkin säädettävä toimenpiteistä sen varmistamiseksi, että maita ei käytetä hyötytarkoituksessa.
(5)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Poiketen siitä, mitä asetuksen (EY) N:o 2316/1999 19 artiklan 2 ja 3 kohdassa säädetään, jäsenvaltiot voivat sallia, että markkinointivuoden 2004/2005 ilmoitettuja kesantoaloja käytetään karjan ruokintaan jäsenvaltioiden vahvistamien edellytysten ja perusteiden mukaisesti.
2. Jäsenvaltioiden on toteutettava kaikki tarvittavat toimenpiteet sen varmistamiseksi, että 1 kohdassa tarkoitettuja kesannoituja aloja ei käytetä hyötytarkoituksessa ja erityisesti, että niiltä korjatut tuotteet suljetaan pois neuvoston asetuksessa (EY) N:o 603/95 (3) säädetystä kuivattujen rehujen tukijärjestelmästä.
2 artikla
1. Poiketen siitä, mitä asetuksen (EY) N:o 2316/1999 19 artiklan 2 ja 3 kohdassa säädetään, markkinointivuoden 2004/2005 ilmoitettuja kesantoaloja voidaan käyttää puun varastointiin alueilla, jotka jäsenvaltiot määrittelevät kaarnakuoriaisen aiheuttamista tuhoista kärsineiksi alueiksi.
2. Jäsenvaltioiden on toteutettava kaikki tarvittavat toimenpiteet sen varmistamiseksi, että puun varastointiin käytettäviä kesannoituja aloja ei käytetä hyötytarkoituksessa.
3 artikla
Jäsenvaltioiden on ilmoitettava komissiolle tämän asetuksen soveltamiseksi toteuttamansa toimenpiteet.
4 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 15 päivästä toukokuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä kesäkuuta 2004.

Labels: 3
1
15
6